**Hajdúsátor -** Akiket megérintett a népművészet

A **Magyar Néprajzi Társaság** ***II. Tradíció Néprajzi Gyűjtőpályázatára*** készült a dolgozatom.

**Témája** a Hajdú-Bihar Megyei Népművészeti Egyesület tagjai által 2003/2004-ben készített jurta, a munkafolyamat, valamint az akkor segítő tanítványaim, későbbi életútjára gyakorolt hatása.

**Minősítése:** nagyon jó.

**Tartalmából:** Vidák Mari és Nagy István népi iparművészek kezdeményezésére nemezsátor falut szerettek volna felállítani 2004-ben, a Budai Várban a Szent István-napi ünnepségen. Ezért, 2003-ban, a Népművészeti Egyesületek Szövetsége felhívást tett közzé a tagszervezetek számára. Az elképzelés lényege az volt, hogy az egyesületek készítsenek el, a saját tájegységük népi motívum világából merítve egy nemezből készült sátrat, a jurtájukat /honfoglalás kori lakóhelyünket/.

Jakabszállás adott otthont a nemezsátor készítés iránt érdeklődőknek. Nagyon sokan tanultak itt 2003-ban az ország minden részéből. Nagy Mari, Vidák István nemezművészek, és a Kirgíziából érkezett két segítséggel, vállalták az érdeklődő népművészeti egyesületek tagjainak betanítását, a felhívás megvalósítását.

Hubert Erzsébet etnográfus a Hajdú-Bihar Megyei Népművészeti Egyesület akkori titkára összehívta az egyesület azon tagjait, akik a sátor elkészítésében részt kívántak venni. Példátlan összefogással dolgozott együtt kékfestő, hímző, szövő, kalapos, szűrrátétes, stb. A Bihari Népművészeti Egyesület két tagja is a segítségünkre volt, Loós Imre és Loósné Nagy Ilona nemezkészítők, népi iparművészek. Többen Jakabszállásra mentünk tanulni, majd nekiálltunk a Hajdú sátor elkészítésének. A nemezes részt én fogtam össze. A munka több lépésben folyt.

Pályamunkám tartalmazza a teljes dokumentációt, a jurta-készítés lépéseit, a készítők névsorát, tevékenységét. Az előzetes terveket és a véglegeses rajzokat. A sátor későbbi sorsát.

A nemeztárgyakhoz böszörményi szűrvirágokat, derecskei szűrvirág-koszorút, a debreceni hímzett cifraszűr mintáit és a derecskei kisbunda virágmotívumait használtuk fel.

A 2004-es Mesterségek ünnepén 4 nemezsátor volt a nemezfaluba, a zentai, a kiskun a hajdú és a gébárti sátor. Ezeket is bemutattam.

A nemezelés helyszíne Sárándon a Kossuth Lajos Általános és Alapfokú Művészeti Iskolában volt. Néhány tanítványom és a lányom is segített a munkában. Közülük ketten jutalmul Lengyelországban, egy kézműves táborban vettek részt Hutkai Lászlóval és Fazekas Istvánnal.

Mindketten felnőttek. Paksi Nikolett lengyel- néprajzszakon végzett a Debreceni Egyetemen. Ő és Major Katinka is, folyamatosan szűrrátétezik, azóta helyezettek lettek közösségi kategóriában minden Országos Népi Ifjúsági Kézműves Pályázaton, és idén a békéscsabai. Országos Textiles Konferencián és Pályázaton Bronz oklevelet kaptak az irányításommal készített bihari cifraszűrre.

Sáránd, 2014. július 13.

Gyönyörűné Erdei Judit

szűrrátétes népi iparművész